Návrh

Ústavný zákon 

z ......... 2004,
 
o ochrane verejného záujmu pri výkone funkcií verejných funkcionárov

Národná rada Slovenskej republiky sa uzniesla na tomto ústavnom zákone:

Čl. 1
Predmet úpravy 

Tento ústavný zákon ustanovuje 
a)	nezlučiteľnosť výkonu funkcie verejného funkcionára s výkonom iných funkcií, zamestnaní alebo činností, 
b)	povinnosti a obmedzenia pre verejného funkcionára na účel zamedzenia vzniku rozporu osobného záujmu verejného funkcionára s verejným záujmom pri výkone verejnej funkcie a
c)	zodpovednosť verejného funkcionára za nesplnenie alebo porušenie povinností a obmedzení ustanovených týmto ústavným zákonom vrátane sankcií, ktoré možno verejnému funkcionárovi za takéto nesplnenie alebo porušenie povinností alebo obmedzení uložiť. 

Čl. 2
Pôsobnosť ústavného zákona

(1) Tento ústavný zákon sa vťahuje na funkcie
a)	prezidenta Slovenskej republiky, 
b)	poslanca Národnej rady Slovenskej republiky, 
c)	člena vlády Slovenskej republiky,
d)	vedúceho ústredného orgánu štátnej správy, ktorí nie je členom vlády Slovenskej republiky, 
e)	sudcu Ústavného súdu Slovenskej republiky, 
f)	predsedu a podpredsedu Najvyššieho súdu Slovenskej republiky, 
g)	člena Súdnej rady Slovenskej republiky, 
h)	generálneho prokurátora Slovenskej republiky,  	
i)	verejného ochrancu práv,
j)	predsedu a podpredsedu Najvyššieho kontrolného úradu Slovenskej republiky,
k)	štátneho tajomníka,
l)	predsedu a podpredsedu Úradu na ochranu osobných údajov,
m)	člena Rady pre vysielanie a retransmisiu,
n)	člena regulačnej rady,
o)	predsedu a podpredsedu Telekomunikačného úradu Slovenskej republiky,
p)	predsedu a podpredsedu Poštového úradu,
q)	náčelníka Generálneho štábu ozbrojených síl Slovenskej republiky,
r)	riaditeľa Slovenskej informačnej služby,
s)	člena Bankovej rady Národnej banky Slovenska,
t)	starostu obce a starostu mestskej časti v Bratislave a v Košiciach,
u)	poslanca mestského zastupiteľstva a poslanca zastupiteľstva mestskej častí v Bratislave a v Košiciach,
v)	predsedu vyššíieho územného  celku,
w)	poslanca  zastupiteľstva vyššieho územného celku,
x)	rektora verejnej vysokej školy,
y)	štatutárneho orgánu alebo člena štatutárneho orgánu verejnoprávnej televízie  a verejnoprávneho rozhlasu,
z)	člena Rady Slovenskej televízie a člena Rady Slovenského rozhlasu,
za) štatutárneho orgánu alebo člena štatutárneho orgánu Sociálnej poisťovne a Všeobecnej zdravotnej poisťovne,
zb) generálneho riaditeľa Tlačovej agentúry Slovenskej republiky,
zc) zástupcu štátu v štatutárnych orgánoch obchodnej spoločností so stopercentnou majetkovou účasťou štátu a
zd) riaditeľa štátneho podniku a člena dozornej rady štátneho podniku, ktorých do funkcie ustanovuje štát.
(2) Na člena Súdnej rady Slovenskej republiky, člena Rady pre vysielanie a retransmisiu, člena Rady Slovenskej televízie a člena Rady Slovenského rozhlasu sa nevzťahujú ustanovenia čl. 4 ods. 2 písm. c) až e) a ustanovenia čl. 5.

Čl. 3
Základné pojmy 

(1) Verejným funkcionárom je na účely tohto ústavného zákona každý, kto vykonáva funkciu uvedenú v čl. 2 ods. l. Na účely čl. 7 a 8 a na účely konania ak došlo k porušeniu povinnosti podľa čl. 7 a 8, sa osoba, ktorá vykonávala verejnú funkciu považuje za verejného funkcionára aj v období jedného roka odo dňa skončenia výkonu verejnej funkcie.
(2) Verejným záujmom je taký záujem, ktorý prináša majetkový prospech  alebo iný prospech všetkým občanom  alebo mnohým občanom.
(3) Osobným záujmom je taký záujem, ktorý prináša majetkový prospech alebo iný prospech verejnému funkcionárovi alebo jemu blízkym osobám.
(4) Rozporom záujmov je skutočnosť, keď verejný funkcionár pri výkone svojej funkcie uprednostní osobný záujem pred verejným záujmom.

Čl. 4 
Všeobecné povinnosti a obmedzenia 

(1) Verejný funkcionár je povinný pri výkone svojej funkcie presadzovať a chrániť verejný záujem. Pri výkone svojej funkcie verejný funkcionár nesmie uprednostniť osobný záujem pred verejným záujmom.
(2) Verejný funkcionár sa musí pri výkone svojej funkcie zdržať všetkého, čo  môže byť v rozpore s týmto ústavným zákonom. Na tento účel verejný funkcionár nesmie 
a) využívať svoju funkciu, právomoci z nej vyplývajúce a informácie nadobudnuté pri jej výkone alebo v súvislosti s jej výkonom na získavanie výhod vo svoj prospech, v prospech jemu blízkych osôb ani iných fyzických osôb alebo právnických osôb; to neplatí ak ide o činnosť alebo úlohu, ktorá vyplýva verejnému funkcionárovi z výkonu jeho funkcie, 
b) prijímať dary, navádzať iného na poskytovanie darov alebo získavať iné výhody v súvislosti s výkonom  svojej funkcie; to neplatí, ak ide o dary poskytované obvykle pri výkone verejnej funkcie alebo dary poskytované na základe zákona,
c) sprostredkovať pre seba, blízku osobu, pre inú fyzickú osobu alebo právnickú osobu, okrem prípadu, že to pre verejného funkcionára vyplýva z výkonu jeho verejnej funkcie, obchodný styk
1.	so štátom, 
2.	s obcou, 
3.	s vyšším územným celkom, 
4.	so štátnym podnikom, štátnym fondom, s Fondom národného majetku Slovenskej republiky alebo inou právnickou osobou zriadenou štátom,
5.	s rozpočtovou organizáciou alebo príspevkovou organizáciou zriadenou obcou,
6.	s rozpočtovou organizáciou alebo príspevkovou organizáciou zriadenou vyšším územným celkom alebo
7.	s inou právnickou osobou s majetkovou účasťou štátu, Fondu národného majetku Slovenskej republiky, obce alebo vyššieho územného celku,
d) nadobúdať majetok od štátu alebo Fondu národného majetku Slovenskej republiky inak, ako vo verejnej súťaži alebo vo verejnej dražbe; to sa vzťahuje aj na blízke osoby verejného funkcionára,
e) uzatvoriť zmluvu o tichom spoločenstve alebo nadobúdať akcie na doručiteľa inak ako dedením,
f) používať svoju osobu, svoje meno a priezvisko, svoju podobizeň, obrazovú snímku, záznam svojho hlasu alebo svoj podpis na reklamu,
g) používať symboly spojené s výkonom svojej funkcie na osobný prospech.

Čl. 5
Nezlučiteľnosť niektorých funkcií, zamestnaní a činností s výkonom verejnej funkcie

(1) Verejný funkcionár nesmie vykonávať funkcie, zamestnania a činnosti, ktoré sú nezlučiteľné s funkciou verejného funkcionára podľa Ústavy Slovenskej republiky a osobitných zákonov.
(2) Verejný funkcionár nesmie byť štatutárnym orgánom alebo členom štatutárneho orgánu, členom riadiaceho, kontrolného alebo dozorného orgánu právnickej osoby, ktorá bola zriadená na výkon podnikateľskej činnosti, okrem valného zhromaždenia a členskej schôdze. Verejný funkcionár nesmie podnikať; to sa nevzťahuje na výkon povolania, ktoré môže vykonávať len fyzická osoba za zákonom ustanovených podmienok.
(3) Zákaz podľa odseku 2 prvej vety sa nevzťahuje na členstvo verejného funkcionára v orgáne právnickej osoby, ktoré vyplýva zo zákona, alebo z výkonu funkcie verejného funkcionára.
(4) Ak sa za členstvo v orgánoch neposkytuje odmena, zákaz podľa odseku 2 prvej vety sa ďalej nevzťahuje na zastupovanie
a) štátu v orgánoch právnických osôb s majetkovou účasťou štátu,
b) Fondu národného majetku Slovenskej republiky v orgánoch právnických osôb s majetkovou účasťou Fondu národného majetku Slovenskej republiky, alebo
c) obce alebo vyššieho územného celku v orgánoch právnických osôb s majetkovou účasťou obce alebo vyššieho územného celku,
(5) Ustanovenie odseku 2 sa nevzťahuje na verejného funkcionára podľa čl. 2 ods. 1 písm. u) a w). Zákaz podľa ods. 2 druhej vety sa nevzťahuje na verejných funkcionárov podľa čl. 2 ods. 1 písm. t.
(6) Ak verejný funkcionár vykonáva funkciu, zamestnanie alebo činnosť podľa odsekov 1 a 2 v čase ustanovenia do verejnej funkcie, je povinný do 30 dní odo dňa ustanovenia do verejnej funkcie takúto funkciu, zamestnanie alebo činnosť skončiť alebo vykonať zákonom ustanovený právny úkon smerujúci k skončeniu. 
(7) Ak bol do verejnej funkcie vedúceho ústredného orgánu štátnej správy, ktorý nie je členom vlády Slovenskej republiky alebo štátneho tajomníka vymenovaný poslanec Národnej rady Slovenskej republiky, jeho mandát počas výkonu tejto verejnej funkcie nezaniká, iba sa neuplatňuje.

Čl. 6
Oznámenie osobného záujmu 

(1) Verejný funkcionár, ktorý sa zúčastňuje rokovania orgánu o veci, na ktorej má osobný záujem je povinný oznámiť svoj osobný záujem na veci predtým, ako na rokovaní vystúpi.
(2) Oznámenie podľa odseku 1 je verejný funkcionár povinný vykonať aj vtedy, ak ide o rokovanie o veci, na ktorej má majetkový prospech politická strana alebo politické hnutie, ktorých je členom, ak je mu táto skutočnosť známa.
(3) Oznámenie podľa odsekov l alebo 2 je orgán, na rokovaní ktorého k oznámeniu došlo, povinný zaznamenať do zápisu alebo záznamu o rokovaní. 

Čl. 7 
Oznámenie funkcií, zamestnaní, činností a majetkových pomerov

(1) Verejný funkcionár je povinný do 30 dní odo dňa keď sa ujal výkonu verejnej funkcie, počas jej výkonu vždy do 31. marca a do 30 dní po uplynutí jedného roka odo dňa skončenia výkonu verejnej funkcie podať písomné oznámenie za predchádzajúci kalendárny rok, v ktorom uvedie 
a) či spĺňa podmienky nezlučiteľnosti výkonu funkcie verejného funkcionára s výkonom iných funkcií, zamestnaní alebo činností podľa čl. 5 ods. l a 2, 
b) aké zamestnanie vykonáva v pracovnom pomere, obdobnom pracovnom vzťahu alebo štátnozamestnaneckom pomere a akú podnikateľskú činnosť vykonáva popri výkone funkcie verejného funkcionára, 
c) aké má funkcie v štátnych orgánoch a orgánoch územnej samosprávy, v orgánoch právnických osôb vykonávajúcich podnikateľskú činnosť a v orgánoch iných právnických osôb; taktiež uvedie, z ktorých uvádzaných funkcií má príjem, funkčné alebo iné požitky, 
d) svoje príjmy dosiahnuté v uplynulom kalendárnom roku z výkonu funkcie verejného funkcionára a z výkonu iných funkcií, zamestnaní alebo činností, v ktorých vykonávaní verejný funkcionár pokračuje aj po ujatí sa výkonu funkcie verejného funkcionára, 
e) svoje majetkové pomery a majetkové pomery manžela a neplnoletých detí, ktorí s ním žijú v domácnosti, vrátane osobných údajov v rozsahu titul, meno, priezvisko a adresa trvalého pobytu. 
(2) K písomnému oznámeniu podľa odseku 1 priloží verejný funkcionár potvrdenie o podanom daňovom priznaní k dani z príjmov fyzických osôb za predchádzajúci kalendárny rok. 
(3) Ak je verejný funkcionár zvolený alebo vymenovaný do inej verejnej funkcie alebo je opätovne zvolený alebo vymenovaný do tej istej verejnej funkcie a podal v kalendárnom roku oznámenie podľa odseku 1, nie je povinný ho podať opätovne.
(4) Majetkovými pomermi podľa odseku 1 písm. e) sa rozumie:
a)	vlastníctvo nehnuteľnosti, vrátane vlastníctva bytu a nebytového priestoru,
b)	vlastníctvo hnuteľnej veci, ktorej obvyklá cena presahuje 35 násobok minimálnej mzdy, 
c)	vlastníctvo majetkového práva alebo inej majetkovej hodnoty, ktorých menovitá hodnota presahuje 35 násobok minimálnej mzdy, alebo
d)	existencia záväzku, ktorého predmetom je peňažné plnenie v menovitej hodnote presahujúcej 35 násobok minimálnej mzdy.
(5) Oznámenie podľa odseku 1 podáva 
a)	starosta obce komisii obecného zastupiteľstva. Členom tejto komisie môže byť iba poslanec obecného zastupiteľstva. Ak sú v obecnom zastupiteľstve zástupcovia politických strán a politických hnutí alebo nezávislí poslanci, je komisia zložená z jedného zástupcu každej politickej strany alebo politického hnutia a jedného zástupcu nezávislých poslancov. Komisia musí mať aspoň troch členov, ak tento počet nebude dosiahnutý týmto spôsobom, doplní sa počet členov komisie o zástupcu politickej strany alebo politického hnutia s najvyšším počtom poslancov,
b)	poslanec mestského zastupiteľstva, starosta mestskej časti v Bratislave a v Košiciach a poslanec zastupiteľstva mestskej častí v Bratislave a Košiciach komisii mestského (miestneho) zastupiteľstva. Členom tejto komisie môže byť iba poslanec mestského  (miestneho) zastupiteľstva. Ak sú v mestskom (miestnom) zastupiteľstve zástupcovia politických strán a politických hnutí alebo nezávislí poslanci, je komisia zložená z jedného zástupcu každej politickej strany alebo politického hnutia a jedného zástupcu nezávislých poslancov. Komisia musí mať aspoň troch členov, ak tento počet nebude dosiahnutý týmto spôsobom, doplní sa počet členov komisie o zástupcu politickej strany alebo politického hnutia s najvyšším počtom poslancov,
c)	predseda vyššieho územného celku a poslanec zastupiteľstva vyššieho územného celku komisii zastupiteľstva vyššieho územného celku. Členom tejto komisie môže byť iba poslanec zastupiteľstva vyššieho územného celku. Ak sú v zastupiteľstve vyššieho územného celku zástupcovia politických strán a politických hnutí alebo nezávislí poslanci, je komisia zložená z jedného zástupcu každej politickej strany alebo politického hnutia a jedného zástupcu nezávislých poslancov. Komisia musí mať aspoň troch členov, ak tento počet nebude dosiahnutý týmto spôsobom, doplní sa počet členov komisie o zástupcu politickej strany alebo politického hnutia s najvyšším počtom poslancov,
d)	iný verejný funkcionár určenému výboru Národnej rady Slovenskej republiky (ďalej len „výbor“).
(6) Orgán, ktorému sa podávajú oznámenia podľa odseku 5 je oprávnený v prípade pochybností o ich úplnosti alebo pravdivosti požiadať verejného funkcionára o vysvetlenie. Ak tento orgán nepovažuje podané vysvetlenie za dostatočné, je oprávnený dať podnet na začatie konania podľa osobitného predpisu. Orgán, ktorý uskutoční konanie podľa osobitného predpisu je povinný oznámiť orgánu, ktorému sa podávajú oznámenia podľa odseku 5 výsledok konania bezodkladne po jeho skončení.
(7) Orgán, ktorému sa podávajú oznámenia podľa odseku 5 je povinný poskytnúť informácie o týchto oznámeniach každému spôsobom a v rozsahu ustanovenom osobitným predpisom o slobodnom prístupe k informáciam. Oznámenia podané podľa odseku 5 zverejňuje výbor na internetovej stránke Národnej rady Slovenskej republiky. Na účel takéhoto zverejnenia sú orgány, ktorým sa podávajú oznámenia podľa odseku 5 písm. a) až d) povinné poskytnúť výboru potrebnú súčinnosť. Osobné údaje verejného funkcionára sa poskytujú alebo zverejňujú v rozsahu titul, meno, priezvisko a verejná funkcia, ktorú vykonáva.
(8) Odsek 7 sa nevzťahuje na údaje o majetkových pomeroch a na osobné údaje manžela a neplnoletých detí, ktorí žijú s verejným funkcionárom v domácnosti. 
(9) Podľa odseku 7 sa nezverejňujú také údaje o majetkových pomeroch verejného funkcionára, ktorá by umožnili identifikáciu hnuteľných vecí, ktoré verejný funkcionár vlastní alebo identifikáciu ďalších strán v právnych vzťahoch podľa odseku 4 písm. c) a d).
(10) Verejný funkcionár je oprávnený poskytnúť osobné údaje svojich  manžela a neplnoletých detí, ktorí s ním žijú v domácnosti aj bez ich súhlasu. 

Čl. 8 
Obmedzenia po skončení výkonu verejnej funkcie 

(1) Verejnému funkcionárovi podľa čl. 2 ods. 1 písm. a), c), d), f), h), j) až l), n) až r), t), v), x), y) a za) až zd), ktorý v období dvoch rokov pred skončením výkonu verejnej funkcie rozhodol o poskytnutí štátnej pomoci, alebo o poskytnutí alebo povolení inej podpory, výhody alebo odpustenia povinností vyplývajúcich zo všeobecne záväzných právnych predpisov alebo individuálnych právnych aktov fyzickým osobám alebo právnickým osobám sa počas jedného roka od skončenia výkonu verejnej funkcie zakazuje 
a)	zamestnať sa v pracovnom pomere alebo obdobnom pracovnoprávnom vzťahu u týchto osôb, ak je jeho mesačná odmena v tomto zamestnaní vyššia ako 10 násobok minimálnej mzdy,
b)	stať sa členom riadiaceho, kontrolného alebo dozorného orgánu týchto osôb,
c)	stať sa spoločníkom, členom alebo akcionárom týchto osôb,
d)	uzatvoriť zmluvu o prokúre, mandátnu zmluvu, komisionársku zmluvu, zmluvu o sprostredkovaní, zmluvu o obchodnom zastúpení, zmluvu o tichom spoločenstve alebo darovaciu zmluvu s týmito osobami, 
e) uzatvoriť zmluvu, ktorej obsahom je oprávnenie konať v mene týchto osôb.
(2) Zákaz podľa odseku 1 sa vzťahuje aj na verejného funkcionára, ktorého rozhodnutie alebo súhlas boli nevyhnutnou podmienkou na vydanie rozhodnutia podľa odseku 1. Ak boli rozhodnutie alebo súhlas vydané kolektívnym orgánom, vzťahuje sa zákaz na každého verejného funkcionára, ktorý bol členom tohto kolektívneho orgánu a hlasoval za toto rozhodnutie alebo súhlas. 
(3) Zákaz podľa odseku 1 sa vzťahuje aj na verejného funkcionára, ktorý 
a) v období dvoch rokov pred skončením výkonu verejnej funkcie uzatvoril v mene obstarávateľa zmluvu s uchádzačom vo verejnom obstarávaní vykonanom nadlimitnou metódou alebo podlimitnou metódou, alebo 
b) v období dvoch rokov pred skončením výkonu verejnej funkcie vykonával zriaďovateľskú pôsobnosť voči týmto právnickým osobám.
(4) Orgán, ktorému sa odovzdávajú oznámenia podľa čl. 7 ods. 5 môže rozhodnúť o udelení výnimky zo zákazov podľa odsekov 1 až 3. Výnimku je možné udeliť ak je zrejmé, že takýto zákaz je neprimeraný vzhľadom na povahu konania podľa odsekov 1 až 3. Udelenie výnimky je tento orgán povinný zdôvodniť a spolu s odôvodnením zverejniť spôsobom podľa čl. 7 ods. 7.
(5) Verejný funkcionár je povinný do 30 dní po uplynutí jedného roka odo dňa skončenia výkonu verejnej funkcie podať písomné oznámenie za predchádzajúci kalendárny rok, v ktorom uvedie, 
a) u ktorých osôb bol zamestnaný v pracovnom pomere alebo obdobnom pracovnom vzťahu,  
b) v ktorej právnickej osobe bol členom riadiaceho, kontrolného alebo dozorného orgánu, 
c) ktorých právnických osôb bol členom, akcionárom alebo spoločníkom, 
d) s ktorými osobami uzatvoril zmluvy podľa odseku 1 písm. d) alebo e).
(6) V oznámení podľa ods. 5 uvedie verejný funkcionár svoje osobné údaje v rozsahu titul, meno, priezvisko a adresa trvalého pobytu.

Konanie vo veci ochrany verejného záujmu a zamedzenia rozporu záujmov
Čl. 9

(1) Konanie o návrhu vo veci ochrany verejného záujmu a zamedzenia rozporu záujmov (ďalej len „konanie“) vykonáva 
a)	výbor, ak ide o verejných funkcionárov uvedených v čl. 2 ods. 1 písm. a) až s) a y) až zd),
b)	obecné zastupiteľstvo tej obce, v ktorej vykonávajú funkciu verejní funkcionári podľa v čl. 2 ods. 1 písm. t) a u),
c)	zastupiteľstvo toho vyššieho územného celku, v ktorom vykonávajú funkciu verejní funkcionári podľa v čl. 2 ods. 1 písm. v) a w),
d)	akademický senát tej verejnej vysokej školy,  v ktorej vykonáva funkciu verejný funkcionár podľa v čl. 2 ods. 1 písm. x).
(2) Orgán, ktorý vykonáva konanie podľa odseku 1 začne konanie
a) z vlastnej iniciatívy, ak jeho zistenia nasvedčujú tomu, že verejný funkcionár v oznámení podľa čl. 7 alebo 8  uviedol neúplné alebo nepravdivé údaje alebo, že verejný funkcionár nesplnil alebo porušil povinnosť alebo obmedzenie ustanovené týmto ústavným zákonom alebo osobitným zákonom, alebo
b) na základe riadne odôvodneného podnetu, z ktorého je zrejmé kto ho podáva, ktorého verejného funkcionára sa týka a čo sa namieta. 
(3) Ak sa konanie začína na podnet je dňom začatia konania deň doručenia podnetu orgánu príslušnému podľa odseku l. Ak sa konanie začína z vlastnej iniciatívy orgánu príslušného podľa odseku 1, je konanie začaté dňom, keď tento orgán urobil prvý úkon voči verejnému funkcionárovi, proti ktorému sa vedie konanie.
(4) Orgán podľa odseku l umožní verejnému funkcionárovi, proti ktorému sa vedie konanie, aby sa vyjadril k podnetu; ak je to potrebné vykoná ďalšie dokazovanie.  
(5) Orgán podľa odseku l rozhodne vo veci do 60 dní  odo dňa začatia konania. Svoje rozhodnutie doručí verejnému funkcionárovi, proti ktorému konanie smeruje a tomu, na podnet koho sa koná; rozhodnutie, ktorým sa vyslovuje strata mandátu alebo strata verejnej funkcie sa doručuje až po prerokovaní Národnou radou Slovenskej republiky. Rozhodnutie orgánu 
a) podľa odseku 1 písm. a) sa doručí aj  predsedovi Národnej rady Slovenskej republiky; ak konanie smeruje proti predsedovi Národnej rady Slovenskej republiky doručí sa rozhodnutie podpredsedom Národnej rady Slovenskej republiky,
b) podľa odseku 1 písm. b) ak ide o konanie proti verejnému funkcionárovi podľa čl. 2 ods. 1 písm. u) sa doručí aj starostovi obce,  
c) podľa odseku 1 písm. c) ak ide o konanie proti poslancovi zastupiteľstva vyššieho územného celku sa doručí aj  predsedovi vyššieho územného celku. 
(6) Ak sa v konaní preukázalo, že verejný funkcionár nesplnil alebo porušil povinnosť alebo obmedzenie ustanovené týmto ústavným zákonom alebo osobitným zákonom, alebo v oznámení podľa čl. 7 alebo 8 uviedol neúplné alebo nepravdivé údaje rozhodnutie obsahuje výrok, v ktorom sa uvedie, v čom je konanie alebo opomenutie verejného funkcionára v rozpore s týmto ústavným zákonom alebo osobitným zákonom, odôvodnenie a poučenie o opravnom prostriedku. Rozhodnutie obsahuje aj povinnosť zaplatiť pokutu podľa odseku 10.
(7) Ak sa rozhodnutím podľa odseku 6 vysloví, že verejný funkcionár vykonáva funkciu, zamestnanie alebo činnosť, ktorá je nezlučiteľná s výkonom verejnej funkcie podľa Ústavy Slovenskej republiky, tohto ústavného zákona alebo osobitných zákonov, je súčasťou rozhodnutia aj povinnosť zanechať takúto funkciu, zamestnanie alebo činnosť.
(8) Rozhodnutím podľa odseku 6 sa vysloví strata mandátu alebo strata verejnej funkcie, ak 
a) sa v predchádzajúcom konaní proti verejnému funkcionárovi právoplatne rozhodlo, že nesplnil alebo porušil povinnosť alebo obmedzenie ustanovené týmto ústavným zákonom alebo osobitným zákonom, alebo v oznámení podľa čl. 7 alebo 8 uviedol neúplné alebo nepravdivé údaje,
b) verejný funkcionár nepreukázal, spôsobom ustanoveným týmto ústavným zákonom, pôvod svojich majetkových prírastkov, ak ide o taký majetkový prírastok, ktorý verejný funkcionár vzhľadom na jeho príjmy oznámené podľa čl. 7 ods. 1 písm. d) nemohol dosiahnuť.
(9) Rozhodnutie podľa odseku  6 musí byť prijaté nadpolovičnou väčšinou členov výboru alebo nadpolovičnou väčšinou členov orgánu podľa odseku 1 písm. b) až d); inak sa má za to, že sa konanie zastavuje. 
(10) Pokuta sa ukladá 
a)	v sume zodpovedajúcej mesačnému platu verejného funkcionára, ak ide o porušenie povinnosti podať oznámenie podľa čl. 7 v lehote ustanovenej v čl. 7,
b)	v sume zodpovedajúcej trojnásobku mesačného platu verejného funkcionára, ak verejný funkcionár uvedie v oznámení podľa čl. 7 neúplné alebo nepravdivé údaje týkajúce sa jeho majetkových pomerov,
c)	v sume zodpovedajúcej trojnásobku mesačného platu verejného funkcionára, ak verejný funkcionár poruší povinnosti podľa čl. 8,
d)	v sume zodpovedajúcej šesťnásobku mesačného platu verejného funkcionára, ak verejný funkcionár poruší povinnosti podľa čl. 5, alebo
e)	v sume zodpovedajúcej dvanásťnásobku mesačného platu verejného funkcionára, ak verejný funkcionár poruší povinnosti podľa čl. 4 
(11) Výnos z pokút zaplatených 
a) verejnými funkcionármi podľa odseku 2 písm. a) až s) a y) až zd) je príjmom štátneho rozpočtu,
b) verejnými funkcionármi podľa odseku 2 písm. t) a u) je príjmom rozpočtu príslušnej obce, 
c) verejnými funkcionármi podľa odseku 2 písm. v) a w) je príjmom rozpočtu príslušného vyššieho územného celku a 
d) verejnými funkcionármi podľa odseku 2 písm. x) je príjmom príslušnej verejnej vysokej školy.
(12) Ak sa v konaní nepreukázalo, že verejný funkcionár nesplnil alebo porušil povinnosť alebo obmedzenie ustanovené týmto ústavným zákonom alebo osobitným zákonom, alebo v oznámení podľa čl. 7 alebo 8 uviedol neúplné alebo nepravdivé údaje, orgán podľa odseku l rozhodne o zastavení konania. K prijatiu platného rozhodnutia o zastavení konania je potrebná nadpolovičná väčšina členov orgánu, ktorý konanie  uskutočňuje; takéto rozhodnutie je konečné. Konanie sa zastaví aj vtedy, ak sa verejný funkcionár pred hlasovaním o rozhodnutí podľa odseku 6 vzdá svojej funkcie.
(13) Rozhodnutie obsahuje osobné údaje verejného funkcionára v rozsahu titul, meno, priezvisko, adresa trvalého bydliska a funkcia.

Čl. 10
(1) Rozhodnutie, ktorým bola vyslovená strata mandátu alebo strata verejnej funkcie, podľa čl. 9 ods. 8 výborom prerokuje Národná rada Slovenskej republiky. Na jeho schválenie je potrebný súhlas najmenej nadpolovičnej väčšiny všetkých poslancov; inak sa má za to, že Národná rada Slovenskej republiky rozhodnutie neschválila. Národná rada Slovenskej republiky takéto rozhodnutie spolu s výsledkom jeho prerokovania zverejňuje. 
(2) Proti rozhodnutiu podľa čl. 9 ods. 6 môže dotknutý verejný funkcionár do 15 dní odo dňa doručenia rozhodnutia podať návrh na jeho preskúmanie na Ústavný súd Slovenskej republiky. Podanie návrhu má odkladný účinok. Ústavný súd Slovenskej republiky rozhodne o tomto návrhu do 60 dní odo dňa jeho doručenia. Konanie o preskúmaní takéhoto rozhodnutia pred Ústavným súdom Slovenskej republiky upravujú ustanovenia osobitného zákona. Rozhodnutie Ústavného súdu Slovenskej republiky je konečné, s výnimkou podľa čl. 12 ods. 2. 

Čl. 11

(1) Ak je súčasťou rozhodnutia aj povinnosť zanechať funkciu, zamestnanie alebo činnosť, ktorých výkon je nezlučiteľný s výkonom verejnej funkcie podľa tohto ústavného zákona alebo osobitného zákona je verejný funkcionár povinný do 30 dní odo dňa právoplatnosti rozhodnutia ich vykonávanie skončiť alebo urobiť zákonom ustanovený právny úkon smerujúci k skončeniu a oznámiť to orgánu, ktorý rozhodnutie vydal. 
(2) Ak verejný funkcionár nesplní povinnosti podľa odseku 1, má sa za to, že dňom uplynutia lehoty podľa odseku 1 sa vzdal funkcie verejného funkcionára. Ak Ústava alebo osobitný zákon neupravujú zánik funkcie verejného funkcionára vzdaním sa funkcie, má sa za to, že dňom uplynutia lehoty podľa odseku 1 podal demisiu alebo bol odvolaný z funkcie. 
(3) Oprávneným na podanie návrhu na výkon rozhodnutia je orgán, ktorý vykonáva konanie podľa čl. 9 ods. 1.

Spoločné, prechodné a zrušovacie ustanovenia
Čl. 12

(1) Na ochranu osobných údajov verejného funkcionára a iných osôb, ktoré sa spracúvajú, poskytujú alebo zverejňujú podľa tohto ústavného zákona sa vzťahujú ustanovenia osobitného zákona.
(2) Ak medzinárodná zmluva, ktorou je Slovenská republiky viazaná, ustanovuje možnosť pre verejného funkcionára obrátiť sa na medzinárodný orgán so žiadosťou o preskúmanie rozhodnutia, ktorým bola vyslovená strata mandátu alebo verejnej funkcie a verejný funkcionár sa obráti na tento medzinárodný orgán so žiadosťou o preskúmanie takéhoto rozhodnutia, považuje sa takéto rozhodnutie o strate mandátu alebo verejnej funkcie za právoplatné a vykonateľné až vtedy, keď ho tento medzinárodný orgán potvrdí.
(3) Ak verejný funkcionár vykonáva ku dňu účinnosti tohto ústavného zákona funkciu, zamestnanie alebo činnosť, ktorá je podľa tohto ústavného zákona nezlučiteľná s jeho funkciou verejného funkcionára, je povinný do 30 dní odo dňa účinnosti tohto ústavného zákona ich vykonávanie skončiť alebo vykonať zákonom ustanovený právny úkon smerujúci k skončeniu.
(4) Konanie vo veciach rozporu osobného záujmu s verejným záujmom  začaté pred nadobudnutím účinnosti tohto ústavného zákona sa dokončí podľa doterajších právnych predpisov.

Čl. 13

Zrušuje sa ústavný zákon Národnej rady Slovenskej republiky č. 119/1995 Z. z. o zamedzení rozporu záujmov pri výkone funkcií ústavných činiteľov a vyšších štátnych funkcionárov. 

    Čl. 14
          Účinnosť

Tento ústavný zákon nadobúda účinnosť 1. septembra 2004.